ODLOČBA NADZORNEGA ORGANA EFTE

št. 102/20/COL

z dne 31. avgusta 2020

o odobritvi Norveški, da podaljša nekatera obdobja iz člena 2 Uredbe (EU) 2020/698 Evropskega parlamenta in Sveta o posebnih in začasnih ukrepih zaradi izbruha COVID-19 glede obnovitve ali podaljšanja nekaterih potrdil, spričeval, licenc, dovoljenj in pooblastil ter odloga nekaterih rednih preverjanj in rednih usposabljanj na nekaterih področjih prometne zakonodaje [2020/1635]

NADZORNI ORGAN EFTE JE –

ob upoštevanju Uredbe (EU) 2020/698 Evropskega parlamenta in Sveta z dne 25. maja 2020 o posebnih in začasnih ukrepih zaradi izbruha COVID‐19 glede obnovitve ali podaljšanja nekaterih potrdil, spričeval, licenc, dovoljenj in pooblastil ter odloga nekaterih rednih preverjanj in rednih usposabljanj na nekaterih področjih prometne zakonodaje (1) in zlasti člena 2 Uredbe, kakor je bila prilagojena Sporazumu EGP s Protokolom 1 k Sporazumu,

ob upoštevanju naslednjega:

V skladu z Direktivo 2003/59/ES Evropskega parlamenta in Sveta (2) morajo nekateri poklicni vozniki opravljati redno usposabljanje in po uspešnem zaključku usposabljanja prejmejo spričevalo o strokovni usposobljenosti voznika, ki je lahko v obliki izkaznice o vozniških kvalifikacijah ali ustrezne navedbe usklajene kode Unije „95“ na vozniškem dovoljenju v skladu s členom 10 navedene direktive.

S členom 2(1) Uredbe (EU) 2020/698 se za sedem mesecev podaljšajo roki za opravljanje rednega usposabljanja s strani imetnika spričevala o strokovni usposobljenosti, ki bi se sicer že iztekli ali bi se sicer iztekli med 1. februarjem 2020 in 31. avgustom 2020. Člen 2(2) navedene uredbe na enak način podaljšuje veljavnost ustrezne navedbe usklajene kode Unije „95“, člen 2(3) pa podaljšuje veljavnost ustreznih izkaznic o vozniških kvalifikacijah.

Kadar država članica meni, da opravljanje rednega usposabljanja ali izdaja spričeval zanj, navedba usklajene kode Unije „95“ ali podaljšanje izkaznic o vozniških kvalifikacijah po 31. avgustu 2020 verjetno še vedno ne bodo izvedljivi zaradi ukrepov, ki jih je sprejela za preprečitev ali zajezitev širjenja COVID-19, lahko predloži utemeljeno zahtevo za odobritev podaljšanja obdobij iz člena 2(1), (2) in (3) Uredbe (EU) 2020/698, kot je ustrezno. Ta zahteva se lahko nanaša na obdobje med 1. februarjem 2020 in 31. avgustom 2020 ali na obdobja sedmih mesecev, določena v členu 2(1), (2) in (3) navedene uredbe, kot je ustrezno, ali oboje.

Kadar Nadzorni organ Efte na podlagi zahteve, predložene v skladu s členom 2(5) Uredbe (EU) 2020/698, ugotovi, da so zahteve iz navedenega odstavka izpolnjene, sprejme odločitev v skladu s členom 2(6) navedene uredbe, s katero zadevni državi članici dovoli podaljšanje zadevnih obdobij. Podaljšanje je omejeno, da se upošteva obdobje, v katerem opravljanje zadevnega rednega usposabljanja ali izdaja spričeval zanj, navedba usklajene kode Unije „95“ ali podaljšanje izkaznic o vozniških kvalifikacijah verjetno še vedno ne bodo izvedljivi, v nobenem primeru pa ni daljše od šestih mesecev.

Norveška je z dopisom z dne 15. junija 2020 (3) ob sklicevanju na člen 2(1) in (2) Uredbe (EU) 2020/698 predložila utemeljeno zahtevo na podlagi člena 2(5) za odobritev podaljšanja obdobja iz člena 2(1) in (2) navedene uredbe za en mesec. 26. avgusta 2020 je Norveška predložila dodatne informacije v podporo svoji zahtevi (4).

Po podatkih, ki jih je predložila Norveška, opravljanje rednega usposabljanja in izdaja spričeval zanj ter navedba usklajene kode Unije „95“ na Norveškem verjetno ne bodo izvedljivi do 30. septembra 2020 zaradi ukrepov, ki jih je sprejela za preprečevanje ali zajezitev širjenja COVID‐19.

Norveška je zlasti uvedla ukrepe splošne zapore, ki so vključevali zaprtje objektov za usposabljanje, vključno z objekti, v katerih se izvaja redno usposabljanje voznikov, določeno v Direktivi 2003/59/ES, in javnih služb, ki podaljšujejo dokumente in licence.

Tečaji rednega usposabljanja so se postopoma začeli ponovno izvajati. Vendar ukrepi, potrebni za zajezitev COVID-19, še vedno določajo omejitve za te objekte. Norveška navaja, da morajo objekti za usposabljanje spoštovati ustrezne nacionalne predpise o omejevanju socialnih stikov. Zato se lahko tečajev usposabljanja istočasno udeleži manjše število kandidatov. Ti ukrepi, ki so jih uvedli norveški organi, so povzročili precejšen zaostanek pri izdaji dovoljenj posameznikom, ki niso mogli zaključiti zahtevanega rednega usposabljanja.

Po oceni v skladu s členom 2(6) Uredbe (EU) 2020/698 utemeljene zahteve, ki jo je poslala Norveška na podlagi člena 2(5) navedene uredbe, in predloženih dodatnih informacij Nadzorni organ ugotavlja, da opravljanje rednega usposabljanja ali izdaja spričeval zanj, navedba usklajene kode Unije „95“ ali podaljšanje izkaznic o vozniških kvalifikacijah po 31. avgustu 2020 verjetno še vedno ne bodo izvedljivi zaradi ukrepov, ki jih je Norveška sprejela za preprečitev ali zajezitev širjenja COVID-19. Zahteve iz člena 2(5) Uredbe (EU) 2020/698 so torej izpolnjene.

Zato bi bilo treba Norveški dovoliti, da uporabi enomesečno podaljšanje zadevnih obdobij med 1. februarjem 2020 in 31. avgustom 2020, kot je določeno v členu 2(1) in (2) Uredbe (EU) 2020/698 –

SPREJEL NASLEDNJO ODLOČBO:

Norveški se za namene člena 2(1) in (2) Uredbe (EU) 2020/698 odobri podaljšanje obdobja med 1. februarjem 2020 in 31. avgustom 2020 iz člena 2(1) navedene uredbe za en mesec.

Ta odločba je naslovljena na Kraljevino Norveško.

V Bruslju, 31. avgusta 2020 Za Nadzorni organ Efte Bente ANGELL-HANSEN Predsednica Frank J. BÜCHEL Član kolegija Högni KRISTJÁNSSON Odgovorni član kolegija Carsten ZATSCHLER Sopodpisan kot direktor za pravne in izvršilne zadeve

(1) UL L 165, 27.5.2020, str. 10. Vključena v Sporazum EGP v točki 4b Priloge XIII s Sklepom Skupnega odbora EGP št. 91/2020 z dne 18. junija 2020.

(2) Direktiva 2003/59/ES Evropskega parlamenta in Sveta z dne 15. julija 2003 o temeljnih kvalifikacijah in rednem usposabljanju voznikov nekaterih cestnih vozil za prevoz blaga ali potnikov, o spremembi Uredbe Sveta (EGS) št. 3820/85 in Direktive Sveta št. 91/439/EGS ter o razveljavitvi Direktive Sveta 76/914/EGS (UL L 226, 10.9.2003, str. 4). Vključena v Sporazum EGP v točki 37 Priloge XIII s Sklepom Skupnega odbora EGP št. 64/2006 (UL L 245, 7.9.2006, str. 13).

(3) Dokument št. 1138286.

(4) Dokument št. 1149283.